b'\n_START_ARTICLE_\nWatson\n_START_PARAGRAPH_\nWatson este un sistem computerizat cu inteligen\xc8\x9b\xc4\x83 artificial\xc4\x83, capabil de a r\xc4\x83spunde la \xc3\xaentreb\xc4\x83ri puse \xc3\xaen limbaj natural. A fost dezvoltat prin proiectul DeepQA - IBM de c\xc4\x83tre o echip\xc4\x83 de cercetare condus\xc4\x83 de David Ferrucci. Watson a fost numit dup\xc4\x83 primul pre\xc8\x99edinte IBM, Thomas J. Watson._NEWLINE_\xc3\x8en 2011, pentru a se testa abilit\xc4\x83\xc8\x9bile sale, Watson a concurat \xc3\xaen concursul Jeopardy!, fiind \xc3\xaen acel moment prima \xc3\xaenfruntare de acest fel \xc3\xaentre om \xc8\x99i ma\xc8\x99in\xc4\x83. \xc3\x8en trei emisiuni televizate, Watson l-a \xc3\xaenvins pe Brad Rutter, cel care a c\xc3\xa2\xc8\x99tigat cea mai mare sum\xc4\x83 la acest concurs \xc8\x99i pe Ken Jennings, cel care a avut cele mai multe emisiuni c\xc3\xa2\xc8\x99tigate (74). Watson a primit marele premiu de 1 milion dolari, \xc3\xaen timp ce Ken Jennings \xc8\x99i Brad Rutter au primit 300.000 dolari \xc8\x99i respectiv 200.000 dolari. Jennings \xc8\x99i Rutter s-au angajat s\xc4\x83 doneze jum\xc4\x83tate din c\xc3\xa2\xc8\x99tiguri, \xc3\xaen timp ce IBM a \xc3\xaemp\xc4\x83r\xc8\x9bit c\xc3\xa2\xc8\x99tigul lui Watson la dou\xc4\x83 organiza\xc8\x9bii de caritate._NEWLINE_Watson \xc3\xaen mod constant \xc8\x99i-a dep\xc4\x83\xc8\x99it adversarii umani, dar a avut probleme s\xc4\x83 r\xc4\x83spund\xc4\x83 la c\xc3\xa2teva categorii, \xc3\xaen special \xc3\xaentreb\xc4\x83rile care au indicii scurte \xc8\x99i care con\xc8\x9bin numai c\xc3\xa2teva cuvinte. Pentru fiecare indiciu, primele trei r\xc4\x83spunsuri cele mai probabile ale lui Watson erau afi\xc8\x99ate pe un ecran de televiziune. Watson a avut acces la 200 de milioane de pagini cu con\xc8\x9binut structurat \xc8\x99i nestructurat care au \xc3\xaensumat 4 Teraocte\xc8\x9bi de stocare pe disc, inclusiv textul integral al site-ului Wikipedia. Watson nu a fost conectat la Internet \xc3\xaen timpul jocului.\n_START_SECTION_\nHardware\n_START_PARAGRAPH_\nWatson este format dintr-un grup de 90 de servere IBM Power 750 (plus controlere suplimentare I/O, de re\xc8\x9bea, etc) cu un total de 2880 procesoare multi-nucleu POWER7 \xc8\x99i 16 Teraocte\xc8\x9bi de memorie RAM. Fiecare server POWER 750 utilizeaz\xc4\x83 un procesor de 3,5\xc2\xa0GHz POWER7 cu opt nucele._NEWLINE_Potrivit lui John Rennie, Watson poate procesa 500 gigaocte\xc8\x9bi, echivalentul a unui milion de c\xc4\x83r\xc8\x9bi, pe secund\xc4\x83. Tony Pearson estimeaz\xc4\x83 costul hardware al lui Watson la circa 3 milioane dolari.'